《赠广教主人 其二》
宋代·陈造

风雨破十九，可得闲馀步。画舫连千百，排拶堤侧树。

湖山堕空濛，于客信非助。前朝冒雨还，正为初日误。

今者乘兴往，不暇家治具。赏心有新惬，行计无旧沮。

香尘纷罗绮，隐服耐此污。莺花殊未厌，乌兔渠小住。

爱日拟秉烛，把酒先得句。上马一回首，前滩下白鹭。

作者简介：陈造（1133年～1203年）字唐卿，高邮（今属江苏）人。生于宋高宗绍兴三年，孝宗淳熙二年（1175年）进士，以词赋闻名艺苑，撰《芹宫讲古》，阐明经义，人称“淮南夫子”。范成大见其诗文谓“使遇欧、苏，盛名当不在少游下。”尤袤、罗点得其骚词、杂著，爱之手不释卷。郑兴裔荐其“问学闳深，艺文优赡”。调太平州繁昌尉，改平江府教授，寻知明州定海县，通判房州权知州事。房州秩满，为浙西路安抚司参议，改淮南西路安抚司参议。自以转辗州县幕僚，无补於世，置江湖乃宜，遂自号江湖长翁。宁宗嘉泰三年卒，年七十一。